রাজধানী তেল আবিবে হামাসের দুই দফা রকেট হামলা

গাজায় গণহত্যার জবাবে ইসরায়েলের রাজধানী তেল আবিবে দুই দফা রকেট হামলা চালিয়েছে হামাস। এতে অন্তত তিনজন আহত হয়েছে।

শুক্রবার (২৭ অক্টোবর) আল জাজিরার এক প্রতিবেদনে এ তথ্য জানানো হয়।
এক এক্সবার্তায় ইসরায়েলি ম্যাগেন ডেভিড আদম অ্যাম্বুলেন্স সার্ভিস বলেছে, ২০ বছর বয়সী একজনকে মৃদু আহত অবস্থায় ইচিলভ হাসপাতালে নিয়ে যাওয়া হয়েছে। এ ছাড়া আরও দুজন মৃদু আহত হয়েছেন।

ইসরায়েলের চ্যানেল ১২ বলেছে, তেল আবিবের দিকে ছোড়া আরও আটটি রকেট প্রতিহত করা হয়েছে।

হামাসের সামরিক শাখা আল-কাসেম ব্রিগেড রকেট হামলার বিষয়টি স্বীকার করেছে। টেলিগ্রাম মেসেজিং অ্যাপে দেওয়া এক বিবৃতিতে সংগঠনটি বলেছে, ইসরায়েল কর্তৃক গাজায় বেসামরিক নাগরিকদের বিরুদ্ধে গণহত্যা চালানোর জবাবে তারা তেল আবিবে নতুন করে রকেট হামলা করেছে।

এর আগে গত বুধবার তেল আবিব ও এর আশপাশের এলাকায় রকেট হামলা করে হামাস। গাজা থেকে রকেট হামলার কারণে তেল আবিব, রিশোন লেজিওন, ব্যাত ইয়াম, গিভাতাইম, রামাত গান, হোলোন ও অন্যান্য শহরে এয়ার রেইড সাইরেন বাজানো হয়।